TPCH บวกกว่า 3% โบรกฯเชียร์ “ซื้อ” ชูเป้า 21 บ.
TPCH บวกกว่า 3% โบรกฯเชียร์ "ซื้อ" ชูเป้า 21 บ. โดยล่าสุด ณ เวลา 16.12 น. อยู่ที่ระดับ 16.20 บาท บวก 0.50 บาท หรือ 3.18% สูงสุด 16.30 บาท ต่ำสุด 15.80 บาท ด้วยมูลค่าซื้อขาย 42.09 ล้านบาท
10 พ.ย. 2560

ผู้สื่อข่าวรายงานว่าราคาหุ้นบริษัท ทีพีซี เพาเวอร์โฮลดิ้ง จำกัด (มหาชน) หรือ TPCH ล่าสุด ณ เวลา 16.12 น. อยู่ที่ระดับ 16.20 บาท บวก 0.50 บาท หรือ 3.18% สูงสุด 16.30 บาท ต่ำสุด 15.80 บาท ด้วยมูลค่าซื้อขาย 42.09 ล้านบาท ขณะที่ดัชนีตลาดหุ้นไทยโดยรวมลบ 0.71%

ด้าน บล.ธนชาต ระบุในบทวิเคราะห์ แนะนำ “ซื้อ” หุ้น TPCH ให้ราคาเป้าหมาย 21 บาท/หุ้น โดยยังคงประมาณการเช่นเดิม คาดว่า TPCH จะยังคงมีกำไรปกติเพิ่มขึ้นต่อเนื่อง เนื่องจากจะมีกำลังการผลิตเข้ามา ผลการดำเนินงานปี 2561 คาดว่าจะได้แรงหนุนจากการดำเนินงานอย่างเต็มปีของโรงไฟฟ้าทุ่งสัง และโรงไฟฟ้าสตูล ซึ่งคาดว่าจะเริ่มดำเนินงานในวันที่ 30 ธ.ค.60 ปัจจัยกระตุ้นในปี 2561 น่าจะเป็นการประกาศผลผู้ชนะโครงการ SPP hybrid และ Waste-toEnergy ของภาครัฐ
ขณะที่รายงานกำไรสุทธิ 3/60 ที่ 26 ลบ. ต่ำกว่าที่ตลาดคาดไว้ที่ 36.5 ลบ. เนื่องจากรายการพิเศษ หากไม่รวมรายการพิเศษ กำไรปกติจะอยู่ที่ 67 ลบ. เพิ่มขึ้น 35% จากปีก่อน และ 11% จากไตรมาสก่อน กำไรปกติของบริษัทฯ เป็นไปตามที่เราคาด
ด้านการดำเนินงานที่ดีขึ้นเป็นผลมาจากการเริ่มดำเนินโครงการโรงไฟฟ้าชีวมวลพัทลุง กรีน เพาเวอร์ (PGP)  ซึ่งถือหุ้น 80.8% ตั้งแต่วันที่ 7 ก.ค. ซึ่งทำให้ยอดขายเพิ่มขึ้น 23% จากไตรมาสก่อน ขณะที่ยอดขายเพิ่มขึ้น 90% จากปีก่อน ได้รับแรงหนุนจากโรงไฟฟ้าทุ่งสังซึ่งเริ่มตั้งแต่วันที่ 30 ก.ย. 2016
ทั้งนี้รายการพิเศษในไตรมาส 3/60 ประกอบด้วยค่าเผื่อหนี้สงสัยจะสูญสินทรัพย์ภาษีเงินได้รอตัดบัญชี 10.8 ลบ. และการตั้งค่าเผื่อหนี้สงสัยจะสูญครบตามมูลค่าในตั๋วแลกเงิน 29.7 ลบ. (19.8 ลบ. ในไตรมาส 2/60)
 